Butterworth - Seorang pengawal keselamatan mengaku tidak bersalah atas tuduhan cubaan membunuh dengan niat terhadap isterinya pada Ogos 2012 ketika dihadapkan ke Mahkamah Sesyen Butterworth di sini, hari ini.

Tertuduh N Premananth, 43, dituduh mengelar leher isterinya menggunakan sebilah pisau di alamat No 67, 15/SS2, Bandar Tasek Mutiara, Simpang Ampat, Seberang Perai Selatan (SPS), jam 7.30 pagi 1 Ogos 2012.

Pertuduhan dilakukan mengikut Seksyen 307 Kanun Keseksaan yang jika sabit kesalahan boleh dihukum penjara sehingga 10 tahun dan denda dan penjara hingga 20 tahun sekiranya mendatangkan kecederaan pada mangsa.

Hakim Meor Sulaiman Ahmad Tarmizi kemudian membenarkan tertuduh diikat jamin sebanyak RM15,000 dengan seorang penjamin.

Keputusan itu dibuat selepas mendengar rayuan tertuduh RSN Rayer dengan alasan anak guamnya menanggung ibu bapa dan dua anak selain sanggup mematuhi syarat ditetapkan sekiranya dibenar ikat jamin.

Mahkamah kemudian menetapkan 22 Ogos ini sebagai tarikh sebutan semula kes pendakwaan dikendalikan Timbalan Pendakwa Raya Maziyah Mansor. -<strong> myMetro Online</strong>