KUALA LUMPUR - Berpuasa bukanlah penghalang untuk melakukan aktiviti senaman pagi di bulan Ramadan apabila kira-kira 30 peratus daripada 3,000 peserta kempen "Pagi Bebas Kenderaan" anjuran Dewan Bandaraya Kuala Lumpur, hari ini adalah masyarakat Islam.

Datuk Bandar Kuala Lumpur, Datuk Seri Ahmad Phesal Talib berkata, penyertaan umat Islam itu adalah sesuatu yang membanggakan kerana kempen berkenaan bertujuan memupuk warga kota untuk mengamalkan gaya hidup sihat.

"Dalam perjalanan ke sini, saya fikir ini mungkin bulan puasa dan mungkin penyertaan hari ini tidak begitu ramai tetapi nampaknya walaupun bulan puasa, sambutannya cukup baik malah yang datang itu terdiri daripada pelbagai kaum.

"Saya nampak sambutan ini masih lagi hangat dan saya merasakan ia sudah menjadi satu budaya rakyat Kuala Lumpur sekarang," katanya selepas menyertai kempen itu di sini.

Sementara itu, salah seorang peserta, Haliza Mad Daud, 43, menggalakan keluarganya untuk menyertai kempen itu sebagai aktiviti yang mampu mengeratkan hubungan keluarganya.

"Pada saya, puasa ini nak melakukan aktiviti berbasikal ini tiada masalah, malah saya galakkan keluarga untuk lakukan aktiviti senaman dalam bulan Ramadan ini," katanya.

Kempen 'Pagi Bebas Kenderaan' merupakan antara acara yang tersenarai dalam Festival Kuala Lumpur Extravaganza sempena Tahun Melawat Malaysia 2014.

Acara bulanan itu diadakan setiap hari Ahad pertama bertujuan mengurangkan kadar pelepasan gas karbon dioksida di kota raya berkenaan selain mengalakkan gaya hidup sihat.

DBKL turut bercadang memperbanyakkan laluan basikal di sepanjang sungai di ibu negara menerusi Projek 'River Of Life' bagi mempromosikan Kuala Lumpur sebagai destinasi pelancongan rekreasi. - BERNAMA