KUALA LUMPUR - Penasihat DAP, Lim Kit Siang mengakui isu menukar Menteri Besar Selangor yang telah berlarutan hampir dua minggu melemahkan keyakinan rakyat terhadap kerjasama pakatan pembangkang.

Justeru, beliau menyifatkan tarikh 10 Ogos ini bukan cuma `hari penentuan’ bagi Tan Sri Abdul Khalid Ibrahim sebagai Menteri Besar Selangor tetapi `hari penentuan’ masa depan pakatan pembangkang yang telah berusia enam tahun.

“Perkembangan sepanjang dua minggu lalu mengenai isu Menteri Besar Selangor selepas mesyuarat Majlis Pimpinan pada 23 Julai lalu telah melemahkan keyakinan rakyat terhadap kesatuan tujuan, perpaduan dan masa depan pakatan.

“Pakatan berdepan krisis terburuk sejak ia dibentuk selepas Pilihan Raya Umuk Ke-12 pada April 2008. Mampukah pakatan bertahan di saat krisis keyakinan yang paling dahsyat ini,” katanya melalui satu kenyataan media hari ini.

Kit Siang berkata, masa depan pakatan pembangkang kini bergantung kepada komitmen semua pimpinannya terhadap aspirasi asal pembentukan pakatan pembangkang dan dasar bersama yang dipersetujui selama ini.

Katanya, jika semua pimpinan pakatan pembangkang terus berpandukan kepada prinsip-prinsip dan kerangka dasar bersama itu, maka pakatan pembangkang masih boleh terus berjuang.

“Keadaan sebaliknya adalah terlalu dahsyat untuk difikirkan kerana pakatan pasti akan terasing ke sudut nota kaki sejarah Malaysia,” katanya. - mynewshub.my