KUALA LUMPUR - Kementerian Kesihatan sedang berusaha keras bagi memastikan urusan membawa pulang jenazah mangsa nahas pesawat Malaysia Airlines (MAS) MH17 dapat dilaksanakan secepat mungkin, kata Timbalan Menteri Kesihatan, Datuk Seri Dr. Hilmi Yahaya.

Menurut beliau, Kementerian Kesihatan memahami ahli keluarga mangsa sedang ternanti-nati ketibaan jenazah mangsa terbabit dan pihaknya turut bersimpati dengan situasi itu.

“Tragedi nahas pesawat MAS MH17 telah memasuki hari ke-30 dan Kementerian Kesihatan melalui Pusat Kesiapsiagaan dan Respons Kebangsaan (CPRC) Kebangsaan terus memantau dan menyelaraskan semua aktiviti yang berkaitan kejadian nahas itu,” katanya melalui satu kenyataan media hari ini.

Hilmi memberitahu, Kementerian Kesihatan mengaktifkan sebanyak lima pasukan sejak nahas itu berlaku iaitu Pasukan Kesihatan Mental dan Psikososial Respon ((Mental Health and Psychosocial Response Team-MHPRT).

Kata beliau, pasukan terbabit adalah Pasukan Perubatan; Pasukan Forensik Perubatan Patologi Pasukan Forensik Perubatan Odontologi dan Pasukan Kesihatan Awam.

Jelas beliau, pasukan itu memberi khidmat kesihatan mental dan sokongan psikososial kepada waris mangsa, bantuan kepakaran forensik perubatan kepada pasukan penyiasatan, aktiviti kesihatan awam dalam menyelaras dan mempercepatkan proses membawa pulang mayat serta perkhidmatan rawatan perubatan.

Beliau dalam pada itu memaklumkan, seramai sepuluh 10 ahli pasukan pasukan penyiasatan dan pengecaman mangsa bencana (DVI) termasuk daripada Kementerian Kesihatan masih berada di Amsterdam, Belanda bagi membantu pasukan antarabangsa bagi mengecam identiti mangsa nahas pesawat MAS MH17.

Kata beliau, pasukan dari Malaysia itu membantu pasukan DVI antarabangsa menjalankan pemeriksaan post mortem dan pemadanan data pemeriksaan antemortem dan post mortem bagi tujuan pengesahan secara positif identiti mangsa.

“Seramai 14 orang daripada pasukan DVI Malaysia telah selamat tiba di Lapangan Terbang Antarabangsa Kuala Lumpur (KLIA) hari ini terdiri daripada sembilan pegawai Kementerian Kesihatan, tiga orang pegawai Polis Diraja Malaysia, seorang pegawai Kementerian Pertahanan dan seorang daripada Jabatan Kimia Malaysia.

“Seramai sepuluh orang ahli pasukan DVI masih lagi berada di Amsterdam,” katanya. - mynewshub.my

&nbsp;