KUALA LUMPUR - Jabatan Kemajuan Islam Malaysia (Jakim) menyeru umat Islam menunaikan solat hajat dan membaca doa Qunut Nazilah supaya umat Islam di Palestin diberikan kekuatan, kemenangan, ketabahan dan perlindungan daripada kekejaman tentera Israel.

Ketua Pengarah Jakim, Datuk Othman Mustapha berkata, tentera Israel sedang menceroboh dan menindas penduduk Palestin semasa umat Islam sedang menyambut bulan Ramadan.

“Jakim turut menyeru semua pentadbir masjid dan surau seluruh Malaysia menyatakan keprihatinan kita atas penindasan umat Islam Palestin dengan bersama-sama mengadakan solat hajat dan berdoa agar bumi Gaza dan umat Islam Palestin dipertahankan.

“Semoga dengan usaha kita ini mampu meredakan konflik dan ketegangan yang berlaku seterusnya membawa kepada penyelesaian yang terbaik. Sehubungan dengan itu, marilah sama-sama kita menunaikan solat hajat serta bacaan doa Qunut Nazilah agar umat Islam di Palestin diberikan kekuatan, kemenangan, ketabahan dan perlindungan,” katanya melalui satu kenyataan media.

Othman dalam pada itu memaklumkan, Jakim telah mengarahkan semua tiga masjid utama di bawah Jakim serta seluruh masjid di bawah pentadbiran Jabatan Agama Islam Wilayah Persekutuan (Jawi) melancarkan tabung khas kutipan derma bagi membantu Palestin.

Menurutnya, kutipan derma tersebut akan dilaksanakan secara menyeluruh di masjid-masjid utama di bawah seliaan Jakim dan Jawi bermula hari ini.

“Orang ramai dialu-alukan untuk memberikan sumbangan kepada masjid terlibat dan pentadbir masjid seluruh negara dialu-alukan untuk mengambil inisiatif sama,” katanya. - mynewshub.my

<a href="http://mynewshub.my/main/wp-content/uploads/2014/07/Doa-Qunut-Nazilah.jpg"><img class="aligncenter  wp-image-289513" src="http://mynewshub.my/main/wp-content/uploads/2014/07/Doa-Qunut-Nazilah.jpg" alt="Doa Qunut Nazilah" width="550" height="301" /></a>