Tuduhan DAP dan PKR serta bekas exco daripada parti itu bahawa tindakan Tan Sri Abdul Khalid Ibrahim memecat mereka sebagai tidak sah, dinafikan menteri besar itu.

Menurut Khalid, keputusan itu sah mengikut artikel 53(2)(b) Undang-Undang Tubuh Kerajaan Negeri Selangor dan sudah mendapat perkenan Sultan.

Dalam sidang medianya, beliau menegaskan, pemecatan lima Exco untuk tidak meneruskan perkhidmatan ekoran kenyataan mereka yang tidak mahu ada hubungan dengan menteri besar sebaliknya mendengar arahan parti sahaja.

Kata Khalid, ini bertentangan dengan lafaz ikrar semasa pelantikan sebagai exco di hadapan Sultan Selangor.

Petang semalam, Khalid mengumumkan memecat enam exco daripada PKR dan DAP termasuk Rodziah Ismail yang kini berada di luar negara.

Khalid berkata, beliau mendapat surat pemakluman penamatan khidmat exco terbabit daripada Sultan kira-kira dua jam selepas memaklumkan cadangan menamatkan tugas anggota exco terbabit.

Malah katanya, semua tindakan yang mahu dilaksanakan sudah dibincangkan terlebih dahulu dengan Sultan Selangor .

Mengenai pelantikan exco baru, Khalid menjelaskan bahawa perkara itu tidak dibincangkan.

“Sekarang kita mahu memantapkan kerja-kerja supaya dapat membangunkan negeri,” katanya.

Menjawab soalan lain, Khalid berkata, exco yang dipecat diberikan masa untuk mengosongkan pejabat.khalid4exco

Selain itu, katanya, kerajaan pakatan rakyat (PR) masih ujud kerana nama PKR, DAP dan PAS masih ada.

“Tiada masalah. Kena ingat juga PR bukan badan berdaftar,” jawab Khalid ketika ditanya status beliau sebagai Adun dan menteri besar Bebas.-bnbbc.my