<p style="text-align: justify;">PETALING JAYA - Pelakon dan pengacara Neelofa mengakui kegagalannya menggayakan fesyen pada majlis anugerah Meletop terbitan Astro pada Februari lalu sehingga dikecam pelbagai pihak membuatkan dia lebih berhati-hati dalam memilih fesyen pakaian sebelum menghadiri sesebuah majlis.</p>
<p style="text-align: justify;">Neelofa atau nama sebenarnya Noor Neelofa Mohd Noor, 25, berkata, kritikan yang diterima itu membuatkan dia lebih matang dalam memilih baju yang ingin digayakan terutamanya pada majlis-majlis besar.</p>
<p style="text-align: justify;">"Fesyen itu subjektif, fesyen boleh mengangkat artis untuk menjadi seorang ikon dan sebaliknya mampu menjatuhkan imej mereka juga.</p>
<p style="text-align: justify;">"Saya tidak rasa bersalah kerana kesilapan berfesyen pada majlis anugerah Meletop tempoh hari kerana bagi saya jika ramai yang kritik ia akan lebih mematangkan saya," katanya kepada mStar Online.</p>
<p style="text-align: justify;">Neelofa berkata demikian ketika ditanya tentang gaya busananya pada majlis pelancaran hlive! Isnin lalu yang lebih sopan rekaan khas oleh Rosix Wanpa.</p>
<p style="text-align: justify;">Pada majlis itu Neelofa tampil anggun dengan pakaian gaun labuh berwarna coklat dengan motif bunga berwarna hitam.</p>
<p style="text-align: justify;">Sebelum ini dia pernah dikritik apabila mengayakan baju ketat yang dikatakan mirip kartun Power Rangers ketika mengacarakan Anugerah Meletop pada 8 Februari lalu.</p>
<p style="text-align: justify;">Tambahnya disebabkan perkara itu juga dia sentiasa mengikuti perkembangan fesyen dari semasa ke semasa.</p>
<p style="text-align: justify;">"Semua orang pernah salah berfesyen, malah artis luar negara pun selalu dikritik tentang fesyen kerana kadang-kadang kita akan terlepas pandang.</p>
<p style="text-align: justify;">"Namun saya akui sebagai artis kita perlu mengikuti perkembangan fesyen setiap masa," ujarnya. -<strong> mStar Online</strong></p>