GUA MUSANG - FELDA akan membina 300 unit rumah membabitkan peruntukan RM32 juta untuk generasi kedua anak peneroka agensi Kerajaan Persekutuan itu di Rancangan Tanah FELDA Chiku 5, di sini.

Ahli Dewan Undangan Negeri (ADUN) Paloh, Datuk Nozula Mat Diah, berkata pembinaan rumah generasi kedua itu bagi mengelakkan berlaku penghijrahan mereka ke negeri lain bagi mencari pekerjaan dan tempat tinggal.

Beliau berkata, sebelum ini sudah ramai anak peneroka yang terpaksa berhijrah ke luar Kelantan untuk tujuan itu dan apabila FELDA membina rumah kediaman untuk mereka kemungkinan akan pulang semula ke tanah rancangan terbabit.

“FELDA mempunyai keluasan tanah 20 hektar bagi membina 300 unit rumah untuk dijual kepada generasi kedua mengikut harga berpatutan,” katanya ketika ditemui di kediamannya di Bandar Chiku di sini, hari ini.

Nozula berkata, pembinaan rumah generasi kedua FELDA itu sepatutnya sudah bermula beberapa bulan lalu, tetapi tertangguh disebabkan masalah Pejabat Tanah dan Jajahan Gua Musang yang masih belum meluluskan tanah untuk tujuan itu.

Beliau berharap pihak pengurusan Pejabat Tanah dan Jajahan itu mengambil langkah segera untuk meluluskan supaya projek perumahan bagi faedah generasi kedua tersebut tidak terus tertangguh dalam tempoh yang lama.

"Kini terdapat juga anak peneroka FELDA yang berumah tangga terpaksa tinggal bersama ibu bapa hingga menyebabkan berlaku kesesakan dalam sebuah rumah dan kebanyakan mereka juga tidak mampu membeli rumah yang dibina pemaju lain di sekitar Bandar Gua Musang.
"Mereka menunggu juga rumah yang dibina FELDA kerana tawaran harganya pula tidak mahal dan mampu dimiliki berdasarkan tawaran yang dikeluarkan sebelum ini," katanya.

Katanya, FELDA mempunyai peruntukan yang besar bagi membangunkan warga peneroka sama ada untuk kemudahan asas atau pembinaan keperluan lain semata-mata untuk meningkatkan keceriaan hidup warga terbabit.

"Kita turut memuji FELDA kerana sebelum ini juga turut membantu warga miskin yang tinggal berjiran dengan rancangan tanah berkenaan dengan memberi peruntukan bagi membaiki rumah dan sebagainya," katanya. - BERNAMA