MELAKA - Syarikat Perumahan Negara Berhad (SPNB) menyasarkan untuk membina lebih 30,000 unit rumah di seluruh negara dalam tempoh lima tahun bermula tahun ini, kata Pengerusinya, Datuk Dr Abdul Latiff Ahmad.

Beliau berkata pembinaan itu meliputi pelbagai jenis rumah mampu milik (RMM) dan Rumah Idaman Rakyat.

"Pembinaan rumah ini bergantung kepada permintaan di seluruh negara dan SPNB sentiasa berusaha memberi perkhidmatan terbaik dalam menyediakan perumahan yang selesa, berkualiti serta mampu milik kepada golongan berpendapatan rendah dan sederhana," katanya kepada pemberita selepas penyerahan kunci Taman Sutera Wangi Fasa 1A dan Jualan Rumah Kos Rendah Fasa 1C taman itu hari ini.

Majlis itu dirasmikan Ketua Menteri Melaka Datuk Seri Idris Haron.

Abdul Latiff berkata sehingga kini, SPNB telahpun membina 18,815 unit RMM membabitkan 37 projek bernilai RM2 bilion di seluruh negara manakala sejumlah 5,000 lagi sedang dibina.

Pada majlis itu, sejumlah 169 orang menerima kunci rumah bagi projek RMM di Taman Sutera Wangi Fasa 1A, Batu Berendam membabitkan rumah teres satu dan dua tingkat berharga antara RM128,289 dan RM144,000. - BERNAMA