HULU TERENGGANU - Kerajaan Terengganu akan memperkenalkan rating mengikut bintang untuk mengukur prestasi jawatankuasa kemajuan dan keselamatan kampung (JKKK) di seluruh negeri.

Menteri Besar Datuk Ahmad Razif Abdul Rahman berkata rating itu akan menjadi penunjuk prestasi utama (KPI) mereka dalam melaksanakan tanggungjawab yang diberi.

"...sebelum (dilaksanakan), kita akan beri pemahaman sejelas-jelasnya tentang peranan JKKK kepada mereka yang dilantik dan mereka mesti bergerak serta menjalankan kerja mengikut garis panduan yang ditetapkan kerajaan negeri," katanya kepada pemberita selepas merasmikan Majlis Penyampaian Watikah JKKK Hulu Terengganu tahun 2014/2015 di sini.

Katanya semua JKKK akan diberi penerangan tentang tugas mereka menerusi kursus khas yang akan diadakan selepas pelantikan di seluruh negeri selesai pada Jun ini.

"Kalau JKKK ini rating bintangnya hanya satu, dia dikira lemah dan mungkin akan diambil tindakan termasuk menukar kepimpinan, kerana kita mahu setiap JKKK meraih sekurang-kurangnya tiga bintang," katanya.

Menurutnya JKKK yang meraih lima bintang pula akan menerima pengiktirafan kerajaan negeri.

Mengulas perkembangan lain, Ahmad razif berkata kerajaan negeri akan memastikan projek pembangunan Tasik Kenyir yang dilaksana di bawah pentadbiran Datuk Seri Ahmad Said, akan diteruskan.

"Saya akan pastikan projek Pembangunan Tasik Kenyir ini tidak akan menjadi projek gajah putih dan kita akan memastikan projek ini terus berjalan lancar dan akan ada peluang pekerjaan di Tasik Kenyir ini khasnya untuk anak-anak Terengganu.

"Insya-Allah, kita juga akan membina sebuah pusat latihan di Tasik Kenyir tahun ini bagi melatih anak-anak negeri yang bakal bekerja di Tasik Kenyir, khususnya dalam aspek hospitaliti," katanya. - BERNAMA