KUALA LUMPUR - Kerajaan Malaysia menhantar surat ucapan takziah kepada kerajaan Laos berikutan insiden kemalangan pesawat tentera yang mengorbankan Timbalan Perdana Menteri Laos, Douangchay Phichit.

Surat rasmi itu disampaikan oleh Menteri Pertahanan, Datuk Seri Hishammuddin Tun Hussein kepada kerajaan Laos di Kementerian Pertahanan Laos.

Ucapan takziah itu diserahkan Hishammuddin kepada Pemangku Menteri Pertahanan Laos, Mejar Jeneral Chansamone Chanyalath.

Hishammuddin Tun Hussein turut menyampaikan ucapan takziah daripada Menteri-Menteri Pertahanan ASEAN yang bersidang di Myanmar semalam.

Media pada 17 Mei lalu melaporkan Phichit bersama empat pegawai tertinggi kerajaan lain terbunuh apabila pesawat tentera yang mereka naiki terhempas di bahagian utara negara itu.

Phichit yang juga Menteri Pertahanan bersama pegawai kerajaan lain itu dipercayai dalam perjalanan ke satu majlis rasmi di wilayah Xiangkhouang, timur laut Laos ketika kejadian itu berlaku.

Menurut Bangkok Post, pesawat tentera jenis Antonov AN74-300 itu yang membawa kira-kira 20 penumpang termasuk Phichit terhempas kira-kira pukul 6.30 pagi waktu tempatan (5.30 pagi waktu Malaysia) di Xiangkhouang. -m ynewshub.my