KUALA LUMPUR - Pertubuhan `Food Not Bombs-KL' membantah rancangan Kementerian Pembangunan Wanita, Keluarga dan Masyarakat (KPWKM) mahu meminda Akta Orang-Orang Papa 1997 bagi memasukkan elemen penguatkuasaan dalam akta itu.

`Food Not Bombs-KL' yang terlibat dalam aktiviti memberi bantuan makanan dan tempat tinggal kepada golongan gelandangan mendakwa rancangan tersebut akan membolehkan pegawai Jabatan Kebajikan Masyarakat (JKM) menangkap mana-mana rakyat Malaysia yang dianggap `papa'.

"Kami membantah sekeras-kerasnya sebarang usaha untuk menjenayahkan kemiskinan. Mengemis adalah suatu simptom masalah sosial dan ekonomi yang lebih kompleks dan ia tidak boleh diatasi dengan menyukarkan lagi keadaan gelandangan.

"Kehidupan gelandangan suatu petanda bahawa keadaan sosial dan ekonomi negara ini tidak terjamin. Masalah dalam bentuk dan pelaksanaan skim pekerjaan, pencen, perumahan, kesihatan, pendidikan dan perlindungan sosial. Kerajaan harus melihat hubungan secara langsung faktor-faktor tersebut," dakwa kenyataan itu hari ini.

Dakwa kenyataan itu, kerajaan perlu mempunyai suatu strategi yang jelas untuk mengurangkan masalah gelandangan dengan mengatasi masalah sosial dan ekonomi dari peringkat akar umbi.

Menurut kenyataan itu, KPWKM dan agensi lain harus melakukan kajian yang menyeluruh dan menggunakan maklumat dengan bijak ke arah pembangunan, kemajuan program sosial dan ekonomi dan polisi awam.

KPWKM pada 4 Jun lalu melaporkan mahu meminda Akta Orang-Orang Papa 1977 bagi membolehkan tindakan penguatkuasaan dilakukan ke atas sindiket atau individu yang menjadikan mengemis sebagai punca pendapatan. - mynewshub.my

&nbsp;