MELAKA - Pertubuhan Bangsa-banga Bersatu (PBB) perlu menghantar segera pasukan pengamannya ke Gaza bagi menamatkan serangan tidak berperikemanusiaan Israel terhadap rakyat Palestin di kawasan itu, kata Pengerusi Dunia Melayu Dunia Islam (DMDI) Datuk Seri Mohd Ali Rustam.

Beliau berkata sebagai sebuah badan yang bertanggungjawab menjaga keamanan dunia, PBB seharusnya tidak memilih konflik yang mahu diselesaikannya dan bersikap adil terhadap semua negara di dunia.

Katanya konflik yang berlaku di Gaza ketika ini bukanlah konflik melibatkan agama, etnik, politik mahupun ekonomi sebaliknya konflik kemanusiaan dengan rakyat Palestin yang tidak berdosa terutamanya wanita dan kanak-kanak menjadi mangsa kezaliman rejim zionis itu.

"DMDI mengutuk sekeras-kerasnya penganiayaan yang sengaja dilakukan Israel setiap kali Ramadan tiba dan mendesak agar PBB menghantar pasukan pengaman segera untuk menghentikan konflik ini.

"Konflik ini secara terang dan nyata di hadapan mata dunia adalah konflik kemanusiaan, maka PBB sebagai badan menjaga kemamanan dunia perlu tegas menangani konflik ini dan bukanya bersikap berat sebelah," katanya kepada Bernama.

Israel telah melancarkan serangan darat ke atas Gaza dalam operasi yang digelar 'Operasi Perlindungan Sempadan' sejak Selasa lepas.

Sehingga kini, media melaporkan sekurang-kurangnya 81 rakyat Palestin terkorban manakala ratusan lagi cedera akibat serangan bertubi-tubi roket tentera rejim Israel terhadap Gaza.

DMDI ialah sebuah badan yang ditubuhkan pada tahun 2000 bertujuan membentuk perpaduan dan menjaga kebajikan umat Melayu juga Islam seluruh dunia.

Badan itu dianggotai 18 negara antaranya Indonesia, Singapura, China, United Kingdom, Afrika Selatan, Bosnia dan Belanda. - BERNAMA

&nbsp;