GEORGETOWN - Kerajaan Pulau Pinang merobohkan sekurang-kurangnya 18 unit chalet yang beroperasi secara haram di Kampung Belacan, Batu Ferringhi di sini hari ini.

Operasi lima jam bermula 10 pagi itu melibatkan 50 petugas Pejabat Tanah dan Galian negeri dan Majlis Perbandaran Pulau Pinang (MPPP) yang tiba dengan dua jentolak, sebuah kren serta peralatan meroboh bangunan.

Jurucakap Pejabat Tanah dan Galian Daerah Timur Laut berkata notis amaran telah beberapa kali dikeluarkan kepada empat pengendali chalet, mengarahkan mereka merobohkan bangunan yang dibina, atas tanah rizab kerajaan negeri itu.

"Kami tiada pilihan, perbuatan mereka salah mengikut Seksyen 425 Kanun Tanah Negara 1965 dan mereka sebenarnya telah diberi tempoh mencukupi untuk mengosongkan tanah ini," katanya kepada pemberita di sini hari ini.

Tinjauan mendapati bangunan chalet berdekatan pantai Ferringhi berkenaan diperbuat daripada konkrit dan kebanyakannya dibina kurang daripada setahun.

Aisyah Bee Ismail, 58, berkata 12 unit chalet miliknya baru dibina tiga bulan lepas dengan kos RM280,000.

"Tak sangka depa (mereka) betul-betul mai (datang) roboh chalet ini, sekarang mak cik tak tahu mana nak letak semua perabot dan perkasasan chalet ini," katanya.

Seorang lagi pemilik Zamil Md Sharif, 56, mendakwa beliau pernah memohon permit untuk mengusahakan dua chalet miliknya awal tahun lepas tetapi tidak menerima sebarang maklum balas MPPP.

Pengarah Bahagian Pelesenan MPPP Azman Sirun ketika dihubungi berkata pihaknya tidak boleh mengeluarkan lesen kerana bangunan berkenaan tiada pelan selain tidak mendapat kebenaran tuan tanah untuk beroperasi. - BERNAMA