Tehran – Aktres dari Iran, Leila Hatami menerima kecaman hebat daripada penduduk di negaranya selepas dia berlaga pipi dengan Presiden Festival Filem Cannes, Gilles Jacob ketika menghadiri majlis berkenaan.

Gambar aksi laga pipi itu telah disiarkan oleh media di Iran.

``Mereka yang menghadiri acara antarabangsa perlu mengambil iktibar daripada kredibiliti dan kesucian Iran, supaya imej tidak baik melibatkan wanita Iran tidak ditunjukkan kepada dunia.

``Wanita Iran adalah simbol kesucian dan tidak bersalah,’’ demikian kecaman yang dilontarkan Timbalan Menteri Kebudayaan Iran, Hossein Noushabadi ketika mengulas mengenainya.

Dilahirkan dalam keluarga seni, Leila dikenali kerana peranannya dalam filem A Separation, iaitu filem yang berjaya memenangi anugerah filem bahasa asing terbaik pada Festival Cannes 2012.

Tahun ini, Leila menjadi juri pada festival berkenaan yang diadakan di selatan Perancis.

Dalam pada itu, Jacob ketika cuba menjernihkan semula keadaan berkata, perbuatan laga pipi itu adalah satu budaya biasa di barat.

``Saya mencium Leila di pipinya. Pada masa itu bagi saya, dia mewakili filem Iran dan menjadi diri sendiri,’’ katanya.