<p style="text-align: justify;">Kuala Lumpur - Penyair dan Penerima Anugerah Penulisan Asia Tenggara (SEA Write) 1995, Suhaimi Muhammad, 80, meninggal dunia kerana sakit tua di rumahnya di Jalan Tempua, Manjoi, Ipoh, kira-kira jam 4.15 pagi tadi.</p>
<p style="text-align: justify;">Allahyarham yang menghembuskan nafas terakhir di hadapan beberapa ahli keluarganya selepas mengadu sakit perut, meninggalkan seorang balu, Jariah Hassan, 59 dan 12 anak.</p>
<p style="text-align: justify;">Suhaimi yang dilahirkan di Kampong Kota Lama Kiri, Kuala Kangsar, pada 8 Februari 1934, menghasilkan 34 kumpulan puisi termasuk sebuah yang dalam proses penulisan, selain tiga kumpulan cerpen dan dua kumpulan esei serta menyelenggara biografi dan kamus.</p>
<p style="text-align: justify;">Beliau yang terkenal dengan karya aliran realisme, surelisme, mistikisme dan eksistensialisme, sebelum beralih kepada puisi sufi, menerima banyak anugerah dan hadiah termasuk Hadiah Sastera Nasional pada 1971, 1987 dan 1998; Hadiah Sayembara Puisi Berunsur Islam (1981); Hadiah Sayembara Drama Berunsur Islam (1981); Anugerah Sasterawan Perak (1987); Karyawan Perak Sepanjang Zaman (1998) dan Hadiah Sastera Perdana Malaysia (2000, 2006 dan 2007).</p>
<p style="text-align: justify;">Pada 2010, Universiti Pendidikan Sultan Idris (UPSI) menganugerahkan Ijazah Sarjana Kehormat Kesusasteraan yang memperaku dan menghargai pencapaian beliau dalam genre puisi.</p>
<p style="text-align: justify;">Jenazah beliau akan dikebumikan di Tanah Perkuburan Islam Gurab, Jalan Kuala Kangsar, selepas solat Jumaat petang ini. - <strong>BH Online</strong></p>