KUALA LUMPUR - Pasarnita bakal menjadi platform terbaharu bagi menggalakkan lebih ramai wanita menceburi bidang perniagaan dan keusahawanan.

Penasihat Pembangunan Keusahawanan dan Ikhtisas Wanita Datuk Seri Shahrizat Abdul Jalil berkata inisiatif yang diperkenalkan pihaknya itu bertujuan memberi ruang kepada usahawan kecil wanita memasarkan produk mereka.

Berkonsepkan 'Car Boot Sale', Shahrizat yakin ramai usahawan kecil wanita akan mengambil peluang tersebut memandangkan kawasan tapak niaga Pasarnita disediakan secara percuma.

"Usahawan kecil wanita yang berminat menyertainya hanya perlu membawa kereta bersama barang jualan di kawasan Pasarnita dan kami yang akan berurusan dengan pihak berkuasa bagi menyediakan tempat untuk mereka," katanya selepas meninjau tapak Pasarnita pertama di Wangsa Maju di sini, Sabtu.

Sebanyak 160 usahawan kecil wanita menyertai Pasarnita berkenaan dengan menjual pelbagai produk dan barangan termasuk pakaian, makanan, kuih-muih dan barang perhiasan.

Sementara itu, Pengurus projek Pasarnita Dr Azizah Johor berkata pihaknya berhasrat untuk mengadakan jelajah ke seluruh negara bagi memperkenal jenama dan konsep Pasarnita kepada usahawan kecil wanita.

"Melihat kepada sambutan yang diberikan melalui projek rintis Pasarnita pada hari ini, kami berharap akan dapat menyediakan lokasi tetap Pasarnita pada masa akan datang," tambahnya. - BERNAMA