Cape Town - Dua pemenang anugerah keamanan Nobel Afrika Selatan Desmond Tutu dan bekas presiden FW de Klerk menggesa Israel dan Palestin mengadakan rundingan damai, malah menyifatkan krisis rantau itu sama seperti apartheid.

“Ini bukan krisis orang Islam atau Yahudi. Ini krisis hak asasi manusia malah tidak ubah seperti sistem apartheid berhubung pemilikan dan kawalan tanah.

“Sebagai orang tua saya ingin merayu rakan pemenang anugerah ini supaya memainkan peranan lebih kuat dalam isu ini.

Sampaikanlah mesej ini kepada seluruh masyarakat dunia supaya kerajaan dan institusi anda lebih berusaha memujuk atau mendesak damai dicapai di rantau itu,” kata Tutu pada sidang media perhimpunan tahunan pemenang anugerah berkenaan yang bakal diadakan di sini, Oktober ini.

Kritikan Afrika Selatan terhadap Israel bukanlah perkara baru, namun negara Yahudi itu sering marah apabila polisinya terhadap orang Palestin disamakan dengan sistem apartheid.

Sementara itu, de Klerk menegaskan Israel dan Palestin perlu berusaha mencari jalan kedamaian.

“Mereka perlu belajar daripada kami di Afrika Selatan dan menyedari tiada konflik yang tidak boleh diselesaikan secara baik melalui rundingan jika itu yang sebenarnya dimahukan kedua-dua pihak,” katanya. - AP