Selepas terlibat dalam teater Asramara Oktober tahun lalu, terbaharu aktres Nadiya Nisaa terus ditawarkan rezeki beraksi di pentas teater.

Teater berjudul Jam Dinding Yang Berdetak yang diarahkan oleh Aloeng Silalahi ini akan dipentas di Istana Budaya pada 17 hingga 19 Januari ini.

Menurut pelakon berusia 29 tahun ini, walaupun memegang peranan yang kecil namun pengalaman yang dikutip menerusi naskhah teater adalah tidak ternilai dan sangat berharga buat dirinya sebagai anak seni.

"Bila pengalaman pertama itu habis, saya rasa macam nak lagi dan bila saya jumpa teman-teman yang lain macam Sharifah Amani, Sharifah Aleya, Dira dan Sherry Alhadad, mereka yang turut memiliki pengalaman berlakon teater, turut berkongsi pengalaman yang sama.

"Ada sesuatu tentang pementasan teater yang memberikan kepuasan walaupun tidak seratus peratus setiap kali itu mesti ada pengalaman yang baru," katanya memetik laporan Astro Awani.

Selain Nadiya, karya ini turut dibintangi seorang lagi bintang teater yang semakin bersinar di persada seni tempatan, Ameerul Affendi.

Oleh: <strong>AUDREY LEE</strong>