KUANTAN - Seorang warga emas maut selepas kenderaan pacuan empat roda yang dipandunya terbabas lalu merempuh papan tanda di Kilometer 27.5 Jalan Kuantan-Gambang hari ini.

Ketua Turus Trafik Ibu Pejabat Polis Kontinjen (IPK) Pahang, Supt Mohamed Fauzi Abdul Rahim berkata, kejadian itu berlaku 7.50 pagi ketika mangsa dalam perjalanan dari arah Gambang menghala ke Kuantan.

“Dalam kejadian itu mangsa, Loo Ting Yang, 72, berasal dari Rumah Murah, Gambang mati di tempat kejadian akibat kecederaan parah,” katanya kepada Bernama hari ini.

Beliau berkata, kemalangan dipercayai berlaku apabila satu daripada tayar kenderaan itu pecah tiba-tiba menyebabkannya terbabas sebelum merempuh papan tanda di situ.

Katanya siasatan awal mendapati cuaca baik semasa kejadian dan jalan sedikit selekoh serta menuruni bukit,” katanya.

Kata Mohamed Fauzi, mayat mangsa dihantar ke Hospital Tengku Ampuan Afzan untuk dibedah siasat. - BERNAMA