KUALA LUMPUR - Berikut kenyataan Menteri Pertahanan dan Pemangku Menteri Pengangkutan Datuk Seri Hishammuddin Tun Hussein pada sidang media, Sabtu, mengenai misi pencarian pesawat Malaysia Airlines (MAS) Penerbangan MH370.

"Sudah hampir sebulan sejak MH370 hilang. Operasi pencarian adalah sukar, mencabar dan rumit. Walaupun menghadapi semua halangan ini, keazaman kami tetap utuh.

"Kami akan meneruskan pencarian pada tahap kekuatan dan tenaga yang sama. Kami mempunyai kewajipan kepada keluarga mereka yang menaiki pesawat MH370 dan kepada dunia. Kami akan terus memberi fokus, dengan menggemblengkan segala usaha kami, untuk mencari pesawat itu.

<strong>Penyiasatan mengenai MH370</strong>

"Mengikut keperluan yang digariskan oleh ICAO (International Civil Aviation Organisation) dalam Lampiran 13 Amalan Standard dan Perakuan Antarabangsa, Malaysia akan terus mengetuai penyiasatan kehilangan MH370.

"Mengikut standard ICAO, Malaysia juga akan melantik "Penyiasat Bertanggungjawab" yang bebas untuk mengetuai pasukan penyiasatan.

"Pasukan penyiasatan mengandungi tiga kumpulan:

* kumpulan layak terbang - untuk mengkaji isu-isu seperti rekod penyelenggaraan, struktur dan sistem,

* kumpulan operasi - untuk mengkaji perkara seperti perakam penerbangan, operasi dan meteorologi,

* kumpulan perubatan dan faktor manusia - untuk menyiasat isu seperti faktor psikologi, patologi dan kelangsungan hidup.

"Pasukan penyiasatan juga akan dianggotai negara-negara bertauliah.

"Malaysia telahpun meminta Australia menjadi wakil rasmi kepada pasukan penyiasatan ini, dan mereka telah menerimanya.

"Kami juga akan memasukkan China, Amerika Syarikat, United Kingdom dan Perancis sebagai wakil rasmi kepada pasukan penyiasatan bersama-sama dengan negara lain yang kami rasa berada dalam situasi untuk membantu.

<strong>Penubuhan Jawatankuasa</strong>

"Selain daripada pasukan penyiasatan baharu yang dinyatakan itu, Kerajaan - dalam usaha memperkemas dan memperkukuh usaha berterusan sekarang - telah menubuhkan tiga jawatankuasa peringkat menteri.

"Yang pertama, kami telah menubuhkan Jawatankuasa Waris. Hamzah Zainuddin, Timbalan Menteri Luar, mengetuai jawatankuasa ini.

"Jawatankuasa ini akan menyelia semua aspek berhubung dengan waris mereka yang menaiki pesawat MH370, dengan menyalurkan maklumat mengenai operasi pencarian kepada anggota keluarga dan menawarkan sokongan selepas operasi pencarian berakhir.

"Jawatankuasa ini akan menyelaras dengan kerajaan asing berkenaan, dan akan melengkapkan usaha yang telah dilakukan oleh Malaysia Airlines untuk anggota keluarga.

"Jawatankuasa kedua akan menyelia aspek teknikal, khususnya, penubuhan dan pelantikan pasukan penyiasatan. Abdul Aziz Kaprawi, Timbalan Menteri Pengangkutan, mengetuai jawatankuasa ini.

"Jawatankuasa ketiga akan menangani isu-isu berkaitan penempatan aset bagi operasi pencarian. Abdul Rahim Bakri, Timbalan Menteri Pertahanan mengetuai jawatankuasa ini.

"Jawatankuasa ini akan bekerjasama dengan rakan sejawatan dari negara asing yang terlibat dalam operasi pencarian dan berhubung rapat dengan Pusat Penyelarasan Agensi Bersama Australia.

<strong>Forum Pertahanan Amerika Syarikat-ASEAN</strong>

"Pagi tadi (5 April), saya kembali dari Forum Pertahanan Amerika Syarikat-ASEAN, yang saya hadiri atas kapasiti saya sebagai Menteri Pertahanan.

"Pada forum itu, saya memberi taklimat kepada rakan sejawatan dari negara-negara ASEAN mengenai perkembangan terkini operasi pencarian MH370.

"Saya juga berbincang dengan para pegawai dari negara-negara yang terlibat dalam operasi pencarian pelbagai negara ini.

Semangat kerjasama yang ditampilkan pada mesyuarat itu, dan sokongan yang diberikan, adalah amat dipuji.

"Pada pertemuan dua hala dengan Setiausaha Pertahanan Amerika Syarikat Chuck Hagel, Setiausaha Hagel mengulangi komitmennya bahawa Amerika Syarikat akan terus membantu operasi pencarian, dan akan menawarkan apa-apa aset yang difikirkan perlu.

"Saya mengucapkan terima kasih kepada Setiausaha Hagel atas sokongan Amerika Syarikat yang berterusan termasuk penghantaran aset tentera laut dan tentera udara, peralatan mencari bawah permukaan laut yang canggih, serta bantuan daripada FBI, NTSB dan FAA.

Pada Forum itu, saya menerima sokongan padu daripada rakan-rakan ASEAN bagi misi pencarian MH370.

"Saya ingin membacakan kenyataan bersama yang dikeluarkan oleh para Menteri ASEAN, yang saya percaya mencerminkan semangat kerjasama yang tinggi antara ASEAN ketika menghadapi operasi mencari yang sukar ini:

"Kami, Menteri Pertahanan negara-negara anggota Persatuan Negara Asia Tenggara melahirkan simpati yang mendalam kepada anggota keluarga panumpang dan anak kapal pesawat Malaysia Airlines Penerbangan MH370.

"Kami mengakui bahawa negara anggota ASEAN telah menyertai operasi pencarian secara langsung dan tidak langsung sejak pesawat itu dilaporkan hilang pada 8 Mac, 2014.

"Dari Laut China Selatan, Laut Andaman hingga ke Lautan Hindi - ASEAN terus membantu dalam apa sahaja cara yang mungkin, dan ini membuktikan semangat kerjasama serantau dan persahabatan tanpa ragu untuk berkongsi maklumat, aset dan kepakaran.

"Kami percaya bahawa Malaysia telah melakukan usaha yang terbaik bagi menangani insiden yang belum pernah berlaku sebelum ini berdasarkan skala operasi mencari dan menyelamat (SAR) yang paling besar dan amat rumit yang pernah kita saksikan.

"Kami memperakukan komitmen kami bagi kerjasama lebih besar antara negara anggota terutama dalam pengurusan bencana di bawah rangka Perjanjian ASEAN mengenai Pengurusan Bencana dan Respon Kecemasan. Insiden ini menarik perhatian kami mengenai pentingnya perkongsian maklumat dan sumber ketika kami berusaha untuk berada dalam keadaan kesiapsagaan menghadapi musibah dan risiko.

"Perpaduan ASEAN akan terus mantap dan komitmen sepenuhnya untuk membantu Malaysia dalam menyelaraskan operasi SAR secara besar-besaran mengesan MH370. Kami berazam untuk merungkai misteri yang menyelubungi insiden yang tragik ini dalam sejarah penerbangan. Ingatan dan doa kami sentiasa bersama anggota keluarga berkenaan dalam keadaan yang sukar ini."

<strong>Kata-kata Penutup</strong>

Sebelum saya akhiri, saya ingin menarik perhatian kepada beberapa dakwaan tidak berasas yang dilemparkan terhadap Malaysia.

Dakwaan ini termasuk kenyataan bahawa pihak berkuasa Malaysia terlibat terhadap apa yang berlaku kepada MH370.

"Saya ingin menegaskan bahawa semua dakwaan ini, untuk rekod, adalah tidak benar sama sekali.

"Seperti yang telah saya nyatakan sebelum ini, pencarian MH370 hendaklah mengatasi politik.

"Justeru itu, saya menyeru semua rakyat Malaysia supaya bersatu dan berdiri teguh di belakang Angkatan Tentera kita kerana mereka menjalankan tugas dalam keadaan yang sukar bersama rakan sejawatan dari negara asing, beribu-ribu batu jauh dari tanah air, dan menyokong semua mereka yang berusaha tanpa mengenal penat untuk mencari MH370.

"Akhir sekali, seperti saya sebutkan pada Rabu semasa saya menghadiri Forum Pertahanan Amerika Syarikat-ASEAN, saya berhubung melalui telefon dengan Setiausaha Negara bagi Pertahanan United Kingdom, Phillip Hammond berhubung dengan kapal selam berkuasa nuklear, HMS Tireless.

"Saya dengan ini mengesahkan bahawa kapal selam itu sekarang berada di kawasan pencarian dan membantu dalam operasi mencari."