Adakah anda seorang individu yang suka menangguh-nangguhkan kerja?

Salah satu punca ramai gagal mencapai matlamat ialah sikap suka berlengah atau menangguhkan kerja.

Kita mahukan sesuatu dan tahu apa yang perlu dilakukan tetapi gagal melaksanakannya kerana disebabkan sikap buruk nan satu ini.

Kami percaya semua orang ada mempunyai sedikit sebanyak sikap suka melengah-lengahkan kerja ini.

Ini bergantung pada keadaan dan tahap keseriusan anda. Kami akui kami juga cenderung untuk berlengah dalam hal-hal atau tugasan tertentu.

Walau bagaimanapun sikap berlengah yang melampau boleh menimbulkan masalah.

Selain daripada gagal merealisasikan matlamat, sikap berlengah ini boleh membawa masalah-masalah lain dalam hidup. Ia boleh menambahkan stres, memudaratkan kesihatan, mengeruhkan perhubungan serta memberi kesan negatif pada sumber pendapatan.

Sikap berlengah ini juga menyebabkan kita bertungkus-lumus pada minit-minit terakhir. Akibatnya tekanan bertambah kerana mengejar waktu dan hasil kerja juga kurang memuaskan.

Jika anda juga kerap menghadapi kesukaran menyelesaikan tugasan penting, tetapi sukar untuk meluangkan masa untuknya, bermakna anda sememangnya jenis yang suka bertangguh melakukan sesuatu tugasan.

Terdapat enam jenis tabiat suka berlengah ini. Cuba kenal pasti yang mana satu menerangkan jenis anda:

<strong>Terlampau mementingkan kesempurnaan</strong>

Orang jenis ini mahukan segala apa yang dilakukan menjadi dengan sempurna. Ini membuatkan mereka takut untuk mula atau menghabiskan sesuatu tugasan kerana risaukan hasilnya kurang daripada sempurna. Kesempurnaan yang dicari itu kerap kali tidak realistik. Mereka meletakkan harapan terlalu tinggi terhadap hasil kerja mereka kerana mahu membuktikan kebolehan mereka pada orang lain tetapi malangnya, kerana harapan mereka terlalu idealistik tiada apapun yang berjaya dibuktikan kerana sikapnya yang asyik bertangguh sahaja.

<strong>Terlalu banyak berangan</strong>

Orang sebegini mahu kerja senang. Segala kerja yang sukar akan segera ditolaknya. Mereka ini suka memberi idea tetapi tidak mampu melaksanakannya. Apabila mereka sedar yang demi mencapai apa yang mereka mahu memerlukan usaha, mereka akan melengah-lengahkan usaha itu kerana mahu mengulit fikiran mereka dengan fantasi. Orang seperti ini sentiasa mengharapkan bulan jatuh ke riba mereka tanpa sebarang usaha gigih.

<strong>Risau tidak kena tempat</strong>

Tabiat suka berlengah ini boleh dikaitkan dengan sikap risau yang tidak kena tempat. Mereka perlukan kepastian dalam segala apa dikerjakan. Kalau ada keraguan, mereka jadi takut untuk membuat keputusan dan bimbang akan hasilnya. Akibatnya mereka akan berlengah dalam memberi kata putus. Ada kalanya mereka mengelak daripada menyiapkan sesuatu projek kerana begitu takut dengan ‘perubahan’ yang mungkin berlaku setelah ia disiapkan.

<strong>Bukan tanggungjawab mereka</strong>

Seseorang akan cenderung untuk berlengah-lengah apabila mereka rasa mereka tidak patut buat kerja itu. “Ini bukan kerja aku, kenapa aku perlu buat” kata mereka. Dengan berlengah, ia adalah cara untuk mereka memberontak seolah-oleh tugasan itu satu paksaan.

<strong>Gemar bekerja di waktu kecederaan</strong>

Ini jenis orang yang suka ‘last minute’. Kata mereka kerja waktu akhir ini membuatkan mereka lebih kreatif dan bersemangat untuk siapkan kerja. Walau apapun alasan mereka, apa yang pasti mereka ini suka mengambil risiko yang sebenarnya boleh dielakkan. Di kalangan pelajar sikap ini amat berleluasa: peperiksaan lagi dua tiga hari baru hendak buka buku mengulangkaji pelajaran.

<strong>Masalah mengutamakan kerja</strong>

Si pelengah ini jenis yang susah berkata ‘tidak’. Mereka menghadapi kesukaran memilih tugas mana yang perlu diutamakan dan yang mana perlu dikemudiankan. Ini menyebabkan mereka tidak dapat membuat keputusan. Kalau boleh semuanya hendak dilakukan sekarang tetapi kerana tiada fokus, tiada satu pun diselesaikannya. Semuanya separuh jalan. Pengurusan masa mereka juga tidak teratur.

Adakah gambaran di atas mencermin tabiat menangguh anda?

Oleh:<strong> hzqahmd </strong>