KUALA LUMPUR - Jabatan Kerja Raya (JKR) akan menutup sementara laluan kedua-dua hala di jejambat Jalan Lingkaran Tengah (MRR2) dari Batu Caves ke Sungai Buloh di sini esok.

Bahagian Komunikasi Korporat JKR melalui satu kenyataan media memberitahu, penutupan sementara itu akan dilakukan bermula pukul 10 malam hingga 7 pagi.

“Langkah ini bertujuan memberi laluan kepada kerja-kerja membuka dan menurunkan `Tie Frame’ dan `Workinf Plate Form’ di kawasan tersebut,” kata kenyataan itu hari ini.

Justeru JKR menasihati orang ramai supaya mematuhi papan tanda arah yang disediakan untuk mengelak sebarang masalah atau gangguan semasa kerja tersebut dijalankan.

Menurut kenyataan itu, JKR akan turut melaksanakan Pelan Pengurusan Trafik sementara demi keselamatan semua pihak.

Sehubungan itu juga para pengguna MRR2 diminta supaya mengatur perjalanan masing-masing untuk mengelakkan kesesakan di laluan berkenaan.

“Kami memohon maaf atas segala kesulitan yang mungkin timbul akibat penutupan sementara laluan ini,” kata kenyataan itu lagi.