KANGAR - Raja Perlis Tuanku Syed Sirajuddin Putra Jamalullail berkenan mengurniakan tauliah kepada 58 anggota Majlis Agama Islam Perlis (Maips) dan jawatankuasa di bawah agensi itu, petang semalam.

Raja Muda Perlis Tuanku Syed Faizuddin Putra Jamalullail selaku Yang Dipertua Maips mendahului penerima disaksikan Raja Perempuan Perlis Tuanku Fauziah Tengku Abdul Rashid dan Raja Puan Muda Tuanku Lailatul Shahreen Akashah Khalil.

Menteri Besar, Azlan Man, Setiausaha Kerajaan Negeri Romli Dai, Exco Agama Islam Negeri Khairi Hassan, Mufti Perlis Datuk Dr Juanda Jaya dan bekas Mufti Perlis Datuk Dr Mohd Asri Zainul Abidin turut menerima tauliah anggota Maips.

Tuanku Syed Sirajuddin juga berkenan mengurniakan tauliah pelantikan anggota Jawatankuasa Kewangan Maips dan anggota Jawatankuasa Adat Istiadat Melayu Perlis, masing-masing kepada 10 orang dalam majlis di Hotel Seri Malaysia di sini.

Antara penerima lain ialah enam anggota Jawatankuasa Pengurusan Zakat Maips serta 13 anggota Jawatankuasa Pembangunan dan Pelaburan Maips dan tujuh dan lapan anggota Jawatankuasa Ihya' Sunnah, Dakwah dan Tarbiah Maips.

Raja Perlis, Raja Perempuan serta Raja Muda dan Raja Puan Muda Perlis berkenan berbuka puasa bersama penerima tauliah itu serta menunaikan solat Maghrib, Isyak dan solat sunat tarawih. - BERNAMA