TAWAU - Golongan orang kurang upaya (OKU) harus membuang perasaan terpinggir, sebaliknya menanam keyakinan diri untuk bergaul dalam masyarakat, kata Menteri Pembangunan Masyarakat Dan Hal Ehwal Pengguna Sabah, Datuk Jainab Ahmad Ayid.

Beliau berkata ini kerana telah terbukti mereka juga mampu mencipta pelbagai kejayaan di negara ini.

"Ramai antara mereka ini telah berjaya dalam lapangan masing-masing sama ada bekerja, berniaga dan sukan. Oleh itu mereka haruslah membuang perasaan rendah diri dan perlu lebih berkeyakinan,"  katanya.

Beliau berkata demikian pada Majlis Sambutan Bulan Kebajikan 2014 dan Ulang Tahun ke-60 Majlis Perkhidmatan Masyarakat Sabah (MPMS) yang dihadiri lebih 500 anggota sukarelawan pelbagai organisasi kebajikan di Padang Perbandaran Tawau, semalam.

Teks ucapannya dibacakan oleh Setiausaha Tetap kementerian Datuk Siti Sapoo Ahok.

Jainab juga berkata pelbagai organisasi kebajikan sukarela telah ditubuhkan di Sabah bagi menyelesaikan masalah sosial serta membantu golongan yang kurang bernasib baik dan terpinggir.

"Sehingga kini terdapat 26 organisasi sukarela kebajikan berdaftar di bawah MPMS dan saya harap kesemua organisasi tersebut dapat terus bekerjasama memberi bantuan kepada golongan yang memerlukan," katanya. - BERNAMA