<p style="text-align: justify;">BANGKOK - Kerajaan sementara Thailand semalam memberitahu bahawa pihaknya akan mengetatkan kawalan keselamatan di sekitar bandar ini bagi mengelak berlakunya pertempuran antara kumpulan penyokong dan antikerajaan.</p>
<p style="text-align: justify;">Pengumuman tersebut dibuat ketika beribu-ribu penyokong kedua-dua kumpulan mengadakan tunjuk perasaan di bandar ini.</p>
<p style="text-align: justify;">Lokasi kedua-dua pihak berkumpul terletak sejauh beberapa kilometer, tetapi terdapat kebimbangan tercetusnya keganasan susulan keputusan mahkamah memecat Perdana Menteri, Yingluck Shinawatra kerana salah guna kuasa pada minggu lalu.</p>
<p style="text-align: justify;">Seorang pegawai keselamatan kanan, Tharit Pengdit memberi amaran sekiranya kumpulan antikerajaan cuba melantik seorang perdana menteri tanpa melalui proses pilihan raya ia akan mencetuskan kemarahan kumpulan penyokong kerajaan.</p>
<p style="text-align: justify;">"Ini sudah pasti ia akan menyebabkan keganasan merebak dan boleh membawa negara ini ke ambang perang saudara," katanya.</p>
<p style="text-align: justify;">Tambahnya, atas sebab itu Pusat Pentadbiran bagi Keamanan dan Undang-Undang perlu mengetatkan penguatkuasaan undang-undang dalam usaha menangani masalah yang mungkin timbul pada masa akan datang.</p>
<p style="text-align: justify;">"Kami juga meminta orang ramai menjauhi kumpulan dan lokasi tunjuk perasaan ini atas faktor keselamatan mereka," ujarnya.</p>
<p style="text-align: justify;">Dalam perkembangan berasingan, dua orang cedera lewat malam kelmarin apabila beberapa penyerang tidak dikenali membaling dua bom tangan di Rumah Kerajaan, lokasi para penyokong antikerajaan berkumpul.</p>
<p style="text-align: justify;">Seorang jurucakap polis, Kamthorn Auicharoen berkata, dua mangsa cedera selepas bom tangan tersebut meletup berhampiran mereka. - AP</p>