<p style="text-align: justify;">KOTA BHARU - Pelaksanaan hukum hudud yang dibincangkan secara ikhlas dan rasional boleh mewujudkan perpaduan Islam yang lebih mantap di negara ini.</p>
<p style="text-align: justify;">Pengerusi Badan Perhubungan Umno Kelantan, Datuk Seri Mustapa Mohamed berkata, pendekatan itu boleh mengurangkan ketegangan perbezaan pendapat dalam masyarakat mengenai pelaksanaan hukum Islam itu.

"Apabila isu hudud ini dibincangkan secara ikhlas dan rasional, kita dapati suhu ketegangan di kampung-kampung turun sedikit, ini baik untuk perpaduan Islam," katanya kepada pemberita selepas merasmikan Pesta Unggas Antarabangsa Kelantan 2014 di Pusat Transformasi Luar Bandar (RTC) Kelantan di sini, hari ini.</p>
<p style="text-align: justify;">Mustapa berkata, program penerangan anjuran Umno Kelantan mengenai pelaksanaan hukum hudud yang diadakan di seluruh negeri kini, mendapat sambutan menggalakkan daripada orang ramai yang ingin mengetahui lebih lanjut mengenainya.</p>
<p style="text-align: justify;">Sebelum ini dilaporkan, kerajaan Pas Kelantan melalui Ahli Parlimen parti itu akan membawa usul rang undang-undang persendirian (hukum hudud) di Dewan Rakyat bagi mendapatkan kebenaran melaksanakan Enakmen Kanun Jenayah Syariah (2) 1993 selewat-lewatnya Disember tahun ini.</p>
<p style="text-align: justify;">Perdana Menteri, Datuk Seri Najib Tun Razak baru-baru ini berkata, kerajaan Persekutuan tidak pernah menolak hukum hudud sebagai hukum yang ditetapkan ALLAH SWT, namun banyak kekangan dan keutamaan yang perlu diperhalusi sebelum dilaksanakan tanpa menjejaskan matlamat hukum itu. - BERNAMA</p>