SAO PAULO - Pengendali England, Roy Hodgson menegaskan beliau tidak bercadang untuk meletakkan jawatan ekoran persembahan terburuk skuad negara itu dalam tempoh 56 tahun beraksi di Piala Dunia.

Sebaliknya, Hudgson yakin masih ada masa depan yang cerah buat skuad England kecualilah majikannya, Persatuan Bola Sepak England ingin berbuat sesuatu terhadap kedudukannya.

Awal pagi tadi, England tumpas buat kali kedua dalam kempen peringkat kumpulan Piala Dunia apabila dikecewakan 1-2 oleh Uruguay di Sao Paulo.

“Saya turut kecewa, namun saya tidak fikir saya perlu berundur, tidak," kata pengendali berusia 66 tahun itu kepada stesen penyiaran Britian, ITV.

Hodgson berkata, gol kemenangan Uruguay menerusi Luis Suarez yang juga gol keduanya pada perlawanan itu adalah satu 'kemusnahan' kepada England selepas Wayne Rooney menyamakan kedudukan.

“Kami bercaya kami boleh melakukan yang terbaik selepas berusaha keras menyamakan kedudukan 1-1.

"Kami fikir kami boleh meneruskan perlawanan untuk sekurang-kurangnya seri namun gol kedua Suarez memusnahkan impian itu. Saya tidak tahu apa lagi untuk diucapkan ketika ini," katanya. - AFP