KOTA BHARU - Persatuan Bola Sepak Malaysia (FAM) mengubah jadual perlawanan pertandingan Piala Malaysia membabitkan pasukan T-Team dan Selangor yang sebelum ini dijadualkan 14 Ogos ke 13 Ogos.

Ini kerana pada Khamis malam (malam Jumaat) tiada sebarang aktiviti berbentuk sedemikian boleh diadakan di negeri Terengganu.
Timbalan Presiden FAM Datuk Seri Afandi Hamzah berkata pihaknya juga sedang meneliti kembali keseluruhan jadual perlawanan Piala Malaysia.

"Kita faham yang kita perlu menyediakan jadual yang terbaik untuk setiap perlawanan tetapi pada masa yang sama kita juga mempunyai kekangan tertentu," katanya kepada pemberita di sini, hari ini.

Pada 20 Julai lalu, Pegawai Eksekutif T-Team Abdul Rashid Jusoh meminta jadual pertandingan Piala Malaysia yang melibatkan pasukan T-Team dan Selangor di sini pada 14 Ogos diubah kerana diadakan pada malam Jumaat.

Sementara itu, Afandi berkata pihaknya berkeyakinan barisan baharu pengendali skuad Harimau Malaya yang dipimpin Dollah Salleh mampu mengembalikan maruah bola sepak negara.

"Harapan kita barisan kejurulatihan baharu mampu menaikkan mutu bola sepak negara dan saya yakin pilihan yang dibuat itu adalah pilihan yang terbaik.

"Kita yakin yang mereka mampu berkerja secara satu pasukan dan ujian pertama mereka adalah pada Kejohanan Piala AFF Suzuki 2014 yang bakal dihoskan oleh Singapura dan Vietnam pada November," katanya.

Semalam, FAM melantik bekas pemain negara era 70-an, Mohd Reduan Abdullah dan Wan Mustaffa Wan Ismail, penolong jurulatih kelab UiTM FC selaku penolong jurulatih skuad Harimau Malaya yang baharu bagi membantu Dollah. - BERNAMA