KUALA LUMPUR - Semangat muhibah merupakan amalan yang selama ini mengekalkan keamanan dalam kalangan rakyat Malaysia dan semangat ini harus diteruskan demi masa depan generasi akan datang, titah Canselor Universiti Teknologi Malaysia Raja Zarith Sofiah.

Titah baginda semangat ini juga dicerminkan menerusi sikap toleransi, penerimaan dan kesederhanaan yang dilihat dalam kalangan rakyat Malaysia.

"Semangat ini harus dibiar berkembang subur agar generasi muda juga dapat menikmati suasana muhibah yang kita lalui," titahnya.

Raja Zarith Sofiah bertitah demikian dalam ucaptama pada seminar sulung Seminar Raja Zarith Sofiah mengenai Isu-isu Global bertemakan 'Ekstremisme dalam Kalangan Muslim dalam Era Kotemporari: Dimensi dan Manifestasi' di sini hari ini.

Titahnya rakyat Malaysia juga patut berbangga kerana negara mereka antara yang mempunyai hampir semua agama utama dunia, selain perlu menghargai kepelbagaian yang ada.

Antara penceramah pada seminar itu ialah bekas Ketua Pengarah Institut Kefahaman Islam Malaysia Datuk Dr Syed Ali Tawfik Al-Attas yang berkata pendidikan dan pencarian titik persamaan antara Islam dan bukan Islam boleh membantu mengekang ekstremisme.

"Kita tidak boleh biarkan ekstremisme mengatasi keadilan," katanya. - BERNAMA