REMBAU - Seorang kelindan maut selepas lorinya terbabit dalam kemalangan di Kilometer 230.4, Lebuh Raya Utara-Selatan menghala ke selatan berhampiran Hentian Sebelah Pedas-Linggi dekat sini, awal pagi tadi.

Jurucakap polis berkata, dalam kejadian kira-kira 12.05 tengah malam itu, Aiman Zamir Aminulah, 26, dari Taman Pandan Indah, Kuala Lumpur maut selepas tercampak keluar dari lorinya.
Rakannya, Mohd Azri Jasmi, 27, yang memandu lori itu terselamat.

Mereka dalam perjalanan dari Kuala Lumpur menuju Johor untuk menghantar barangan kepada sebuah syarikat telekomunikasi.

Jurucakap itu berkata, kejadian dipercayai berlaku apabila lori mangsa gagal mengelak sebuah lori yang berada di tengah lebuh raya ekoran kemalangan yang berlaku antara dua buah lori lain sebelum itu.

Ketua Polis Trafik Negeri, Superintendan Abdul Aziz Ali mengesahkan kejadian itu. - BERNAMA