KUALA LUMPUR - Seorang jurujual hari ini mengaku tidak bersalah di Mahkamah Majistret di sini atas tuduhan mengurung seorang wanita warga Indonesia selama tiga hari, bulan lalu.

Ng Wui Kheng, 28, dituduh mengurung secara salah Wehel Mina Wanda Kalli di PPR Kampung Baru Air Panas, Jalan Usahawan Setapak, di sini, kira-kira pukul 5 petang, bermula 31 Mei hingga 3 Jun lalu.

Dia didakwa mengikut Seksyen 343 Kanun Keseksaan yang membawa hukuman penjara sehingga dua tahun atau denda atau kedua-duanya sekali, jika sabit kesalahan.

Timbalan Pendakwa Raya Ravindran Selvaraj memohon mahkamah menetapkan jaminan berjumlah RM5,000 bagaimanapun peguam Ahmad Zahid Abu Hashim merayu agar jumlah tersebut dikurangkan memandangkan penjamin adalah ibu tertuduh yang tidak bekerja.

Majistret Nur Azura Murah kemudian membenarkan Ng diikat jamin sebanyak RM3,000 dengan seorang penjamin dan menetapkan 23 Jun untuk sebutan. Ng membayar wang jaminan tersebut. - BERNAMA