ALOR GAJAH - Polis menahan lima lelaki dan merampas dadah bernilai RM5,000 dalam serbuan berasingan di Hutan Percha di sini dan Gemas, Negeri Sembilan, Sabtu lepas.

Timbalan Ketua Polis Daerah Alor Gajah Deputi Superitendan Abd Rahman Jid berkata dalam serbuan pertama pada 12.15 tengah hari, tiga remaja berusia 19 hingga 21 tahun ditahan di ladang kelapa sawit Menggong, Hutan Percha di sini bersama 50 paket kecil plastik lutsinar disyaki mengandungi dadah jenis heroin bernilai RM2,500.

"Ketika serbuan, ketiga-tiga penganggur itu sedang menunggu pelanggan dipercayai dari kawasan di sekitar Felda Menggong, Hutan Percha dan Machap," katanya kepada pemberita di sini, hari ini.

Beliau berkata susulan tangkapan itu, anggota polis dari Bahagian Siasatan Jenayah Narkotik Daerah Alor Gajah (BSJND) dengan kerjasama anggota BSJND Tampin menahan dua lagi remaja berusia 19 dan 21 tahun di sebuah rumah di Kampung Tiong Gemas, Negeri Sembilan dalam serbuan pukul 8 malam hari yang sama.

Katanya hasil pemeriksaan di rumah terbabit, polis menjumpai satu plastik berisi tiga paket plastik lutsinar disyaki mengandungi dadah jenis heroin bernilai RM2,500.

Dalam perkembangan lain, Abd Rahman berkata kes kecurian motosikal di daerah Alor Gajah meningkat 19 kes kepada 105 kes bermula Januari lepas hingga hari ini berbanding 86 kes dalam tempoh sama tahun lepas.

Katanya peningkatan kes itu ekoran sikap lalai penduduk daerah itu yang tidak mengunci selain meninggalkan kunci pada motosikal mereka. - BERNAMA