KUALA LUMPUR - Kementerian Pembangunan Wanita, Keluarga dan Masyarakat akan menumpukan usaha membantu waris mangsa Penerbangan MH17 membina semula kehidupan mereka termasuk melalui kaunseling jangka panjang.

Menterinya, Datuk Seri Rohani Abdul Karim berkata, pihaknya sudah bertemu dengan waris mangsa dan pegawai kementerian juga bekerja 24 jam sehari untuk mengikuti perkembangan mereka.

"Sekarang ini fokus kita ialah apa jadi kepada keluarga mangsa. Saya rasa waris lebih teruja dengan perbahasan mengenai masa depan mereka,” katanya ketika ditemui di lobi Parlimen di sini hari ini.

Rohani juga berkata emosi keluarga mangsa kini dilihat kembali stabil berbanding dua hari pertama kejadian, namun keadaan boleh berubah apabila jenazah mangsa tiba di tanah air.

Beliau juga berkata sesi perbahasan persidangan khas Dewan Rakyat hari ini amat menyentuh hati kerana semua pembahas tanpa mengira agenda politik senada ketika membahaskan usul mengenai tragedi MH17 yang dibawa Perdana Menteri Datuk Seri Najib Tun Razak.

Pesawat Boeing 777 milik Penerbangan Malaysia yang membawa 298 orang dalam penerbangan dari Amsterdam ke Kuala Lumpur itu terhempas di Donetsk, timur Ukraine, dipercayai akibat ditembak jatuh dengan peluru berpandu. - BERNAMA