Rembau - Tiga sekeluarga terbunuh dalam kemalangan ngeri di Kilometer 240 lebuh raya PLUS arah utara, dekat sini, lewat petang semalam.

Selain itu, tiga penumpang turut parah dalam kejadian membabitkan enam sekeluarga pada kira-kira 4.30 petang.

Mangsa yang terbunuh adalah pemandu, Mohd Fauzan Salleh, 28; Yunus Salem Angran, 21; dan Muhammad Firas Mohd Fauzan.

Seorang wanita dan dua kanak-kanak yang parah dikejarkan ke Hospital Tuanku Jaafar (HTJ), Seremban, dekat sini, untuk rawatan lanjut.

Ketua Polis Daerah Rembau, Deputi Superintendan Ibrahim Sharif, berkata hasil siasatan kereta berkenaan terbabas, merempuh papan tanda dan tiang lampu menyebabkan ketiga-tiganya terbunuh di lokasi kejadian.

Menurutnya, mayat ketiga-tiga mangsa dibawa ke Hospital Tampin, dekat sini, untuk bedah siasat.

Ibrahim berkata, kes disiasat mengikut Seksyen 41(1) Akta Pengangkutan Jalan 1987 dan siasatan lanjut masih dijalankan. -<strong> myMetro Online</strong>