KUALA LUMPUR - Jabatan Pilihan Raya Pemuda PAS menggesa Suruhanjaya Pilihan Raya (SPR) melaksanakan sistem pendaftaran secara automatik kepada rakyat Malaysia berumur 21 tahun ke atas sebagai pemilih berdaftar dan sah.

Pengarahnya, Mohd. Sany Hamzan berkata, pihaknya akan menggerakkan kempen atas nama "Auto21" untuk mendesak SPR menggunakan sistem tersebut.

“Desakan ini akan dimulakan dengan penghantaran memorandum kepada SPR esok dan  majlis Perasmian Pelancaran "Auto21" pada   Julai ini di Dataran Kompleks Membeli Belah Sogo,” katanya melalui satu kenyataan media hari ini.

Mohd. Sany berkata, pendaftaran secara automatik amat penting kerana hampir dua juta rakyat negara ini telah mencapai usia 21 masih gagal berdaftar sebagai pengundi.

Menurutnya, hal itu perlu dipandang serius dan SPR perlu memastikan setiap warga  Malaysia yang layak mengundi diberi hak itu sebelum pilihan raya umum akan datang.