JOHOR BAHRU - Pemaju perumahan di Johor diminta menimbang untuk melengkapkan projek perumahan mereka dengan 'ResQ', alatan pintar keselamatan mudah alih menggunakan aplikasi teknologi digital terkini.

Menteri Besar Datuk Seri Mohamed Khaled Nordin berkata penggunaan alatan itu mampu mengurangkan kadar jenayah di Johor selari dengan fokus utama Program Suara Hati Johor.

"ResQ ini adalah penambahbaikan daripada aplikasi telefon pintar Community Alerts (CommAlerts) yang diperkenalkan pada Mac tahun lepas untuk berinteraksi secara terus dengan pihak polis," katanya pada majlis pelancaran ResQ hari ini.

Namun katanya, terdapat kekangan di dalam penggunaan alatan CommAlerts, menyebabkan peralihan kepada alatan teknologi digital, ResQ.

Turut hadir Ketua Polis Negeri Datuk Mohd Mokhtar Mohd Shariff, Pengerusi Jawatankuasa Perpaduan dan Sumber Manusia R. Vidyanathan dan Setiausaha Kerajaan Negeri Datuk Ismail Karim.

Menurut Mohamed Khaled, ResQ berfungsi menghantar isyarat kepada pihak polis menerusi data atau sistem pesanan ringkas (SMS) sekiranya berlaku kecemasan hanya dengan menekan butang terbabit selama dua saat.

"Maklumat akan dihantar kepada beberapa pihak termasuk keluarga, polis, penyelia atau pengurus pejabat mengikut jenis laporan daripada pengguna," kata Menteri Besar.

Butang pintar itu direka dengan tiga butang kecemasan (SOS) terdiri daripada SOS rumah, SOS pejabat dan butang SOS utama yang memudahkan pengguna untuk menekannya, kata beliau.

Alatan ResQ dijangka dijual kepada orang ramai bermula September ini pada harga RM150 seunit, dengan Adelanto Marketing Sdn Bhd menjadi pemasar tunggal alatan itu.

Mohd Mokhtar di dalam ucapannya pula berkata, semenjak CommAlert dilancarkan pihaknya menerima panggilan kecemasan daripada 20,406 orang yang mendaftar sebagai pengguna aplikasi itu.

"Daripada jumlah itu kami berjaya menyelesaikan 112 kes hasil tindakan anggota polis dan juga bantuan masyarakat awam," katanya. - BERNAMA