NUSAJAYA - Pelaksanaan sistem Pungutan Tol Elektronik (ETC) di Plaza Tol Perling dan Plaza Tol Kempas, di sini, sejak awal Januari lepas berjaya mengurangkan kesesakan lalu lintas di kedua-dua laluan berkenaan.

Pengerusi Jawatankuasa Kerjaya Raya, Kemajuan Luar Bandar dan Wilayah Johor Datuk Ir Hasni Mohammad berkata walaupun proses pembayaran tol itu pada permulaannya mengalami sedikit gangguan ekoran pembelian kad dan tambah nilai, namun, kini ia dapat ditangani sepenuhnya.

"Pelaksanaan 100 peratus sistem ETC sejak 11 Jan lepas adalah lanjutan daripada kejayaan menyelesaikan isu kesesakan di Bangunan Sultan Iskandar serta Plaza Tol Tanjung Kupang dan Plaza Tol Lima Kedai di Lebuh Raya Laluan Kedua Malaysia-Singapura (Linkedua).

"Jadi, secara rasionalnya, pelaksanaan 100 peratus sistem ETC di Plaza Tol Perling di Linkedua dan Plaza Tol Kempas di Lebuh Raya Utara Selatan juga telah berjaya mengatasi isu kesesakan yang seringkali berlaku di kedua-dua plaza tol berkenaan," katanya menjawab soalan lisan Dr Sheikh Ibrahim Salleh (PAS-Sungai Abong) pada persidangan Dewan Undangan Negeri Johor ke-13, di sini, Selasa.

Hasni berkata bagi meringankan beban pengguna di kedua-dua plaza tol tersebut, pihak konsesi lebuh raya telah memberi insentif kepada pengguna dengan menawarkan promosi 100,000 keping kad Touch 'n Go PLUSMiles tanpa caj untuk harga kad.

Beliau berkata, selain itu, pengguna juga turut diberikan rebat sebanyak 10 peratus di kedua-dua plaza tol berkenaan bermula 11 Jan sehingga 10 April lepas.

Sementara itu, Pengerusi Jawatankuasa Pembangunan Wanita, Keluarga dan Masyarakat Johor Asiah Md Ariff berkata, sehingga kini terdapat 52 penjawat awam melibatkan golongan Orang Kurang Upaya (OKU) berkhidmat di negeri ini.

Menjawab soalan Teoh Yap Kun (BN-Paloh) pada persidangan yang sama, Asiah berkata daripada jumlah itu, 45 orang adalah atas lantikan jabatan, Pihak Berkuasa Tempatan atau badan berkanun negeri manakala tujuh yang lain lantikan kerajaan persekutuan.

"Kesemua 45 mereka antaranya ditempatkan di Jabatan Pengairan dan Saliran Johor, Jabatan Agama Johor, Pejabat Kebun Bunga, Pejabat Daerah Batu Pahat, Pejabat Daerah Kota Tinggi, Majlis Bandaraya Johor Baharu, Majlis Perbandaran Pasir Gudang, Majlis Daerah Yong Peng dan Yayasan Pelajaran Johor," katanya.

Asiah berkata daripada tujuh lantikan kerajaan persekutuan itu pula, dua daripada mereka ditempatkan di Jabatan Kerja Raya manakala lima yang lain di Jabatan Kebajikan Masyarakat. - BERNAMA