KUALA LUMPUR - Jawatankuasa Pemuda DAP (Dapsy) menganggap Ahli Jawatankuasa Kerja PAS Pusat, Nasrudin Hassan sebagai pengkhianat kepada pakatan pembangkang.

Ketua Dapsy, Teo Kok Seong mendakwa, Nasrudin mengkhianati semangat setiakawan pakatan kerana memfitnah Ketua Menteri Pulau Pinang , Lim Guan Eng berhubung projek terowong dasar laut.

Justeru, katanya, Dapsy menyokong penuh Guan Eng selaku pemimpin DAP mengambil tindakan undang-undang ke atas Nasrudin yang juga Ahli Parlimen Temerloh.

“Demi menjaga maruah dan menegakkan integriti Ketua Menteri serta seluruh pimpinan pakatan di Pulau Pinang, Dapsy menyokong penuh tindakan undang-undang ke atas Nasrudin,” katanya dalam satu kenyataan.

Kok Seong berkata, Nasrudin tidak patut membuat fitnah seperti itu pada waktu Selangor yang dikuasai pakatan pembangkang sedang berhadapan krisis Menteri Besar.

Media semalam melaporkan Guan Eng mengambil tindakan undang-undang terhadap Nasrudin kerana gagal memohon maaf berhubung kenyataannya mengenai terowong dasar laut yang didakwa berunsur fitnah.

Guan Eng sebelum itu memberi tempoh selama 24 jam kepada Nasrudin bagi menarik balik dan memohon maaf berhubung dakwaannya mengenai pembiayaan dan penganugerahan projek pembinaan terowong dasar laut berbilion ringgit di negeri ini yang didakwa diberi menerusi tender rundingan dan bukan secara terbuka.

Nasrudin mendakwa projek tersebut tidak mengamalkan tender terbuka dalam erti kata sebenar kerana melalui proses prakelayakan dan saringan yang lebih mirip kepada jenis tender secara terpilih.

Katanya, nilai projek terowong sebanyak RM4.63 bilion yang dinyatakan beliau sebelum ini pula adalah berdasarkan kiraan anggaran dan tidak nilai spesifik pernah didedahkan sehinggalah kenyataan Guan Eng semalam mengenai nilai RM3.6 bilion. - mynewshub.my