KUALA LUMPUR - Ibu bapa yang mempunyai anak kurang upaya (OKU) harus menyertai sebarang latihan dan kursus yang dapat meningkatkan ilmu dan keyakinan diri mereka.

Ketua Penyelia Persatuan Fukushima (Latihan Tindakan Motor)(Famat), Ara Masafumi berkata ramai ibu bapa tidak mempunyai ilmu dan memandang remeh terhadap keperluan atau rawatan yang harus diberi kepada anak-anak istimewa mereka.

"Mereka seharusnya mencari pendekatan terbaik untuk menangani anak-anak istimewa ini," katanya kepada Bernama selepas Majlis Penutup Kursus Dousa Hou (Motor Action Training – MAT) di Pusat Kecemerlangan, Wisma Bernama di sini hari ini.

Ketua Penolong Pengarah Kanan, Jabatan Pembangunan Orang Kurang Upaya, Jabatan Kebajikan Masyarakat Malaysia (JKM) Mohd Hanapi Maulud menutup kursus itu di sini.

Kursus dengan kerjasama JKM itu memberi latihan dan pendedahan teknik pemulihan badan serta psikologi kepada kanak-kanak kurang upaya.

Selain ibu bapa, kursus itu juga diberi kepada kakitangan institusi OKU dan para Petugas Pemulihan Alam Komuniti (PDK).

Kursus Dohsa-Hou yang diadakan di negara ini sejak 1990, dianjurkan dua kali setahun iaitu setiap Julai dan Disember. - BERNAMA