KAJANG - Seramai 490 pelajar yang menganggotai Pergerakan Puteri Islam dari seluruh negara menyertai Perkhemahan Puteri Nasional 2014 di Pusat Kokurikulum Selangor, Kem Tekali di sini.

Mereka terdiri daripada 280 pelajar sekolah rendah dan 210 pelajar sekolah menengah, manakala 54 guru terlibat dalam aktiviti itu yang bermula sejak Rabu lalu.

Selain aktiviti kerohanian seperti solat-solat sunat dan program perkhemahan, peserta juga berpeluang mencuba  aktiviti lasak seperti flying fox dan memanjat dinding serta aktiviti air iaitu selaman skuba dan snorkeling.

Majlis penutup dan penyampaian hadiah disempurnakan isteri Timbalan Perdana Menteri Puan Sri Noorainee Abdul Rahman hari ini.

Turut hadir Yang Dipertua Pergerakan Puteri Islam Malaysia (PPIM) Datin Badiah Abdul Manan dan Penolong Pengarah Bahagian Kokurikulum dan Kerohanian Kementerian Pendidikan Malaysia Latif Hamzah.

Badiah dalam ucapannya berkata perkhemahan itu merupakan medium kepada PPIM untuk melahirkan wanita solehah yang seimbang dari segi jasmani, emosi, rohani, intelektual, progresif dan berketrampilan tinggi untuk mengharungi kehidupan yang semakin mencabar.

"Janganlah Puteri menganggap perkhemahan ini semata-mata program rekreasi tetapi adalah sebagai perhimpunan keilmuan dan semoga semua ilmu pengetahuan dan kemahiran ini diabadikan, diamal dan dihayati," katanya.

Sementara itu, Awatif Abd Raof, 13, daripada Sekolah Menengah Agama Bandar Baru Salak Tinggi berkata, pengalaman selaman skuba akan menjadi pengalaman paling manis memandangkan aktiviti itu tidak boleh dilakukan tanpa pemantauan individu bertauliah.

"Jika mahu melakukan senaman skuba sendiri, kita memerlukan lesen yang agak mahal. Sebab itu, saya tidak lepaskan peluang untuk mencuba walaupun terpaksa beratur panjang menunggu giliran," katanya.

Bagi pelajar tingkatan lima Sekolah Menengah Kebangsaan Convent Klang, Nur Fitri Azeera Zamri dan Ana Suraya Subakri, mereka berpendapat perkhemahan itu membantu daya ketahanan mereka untuk hidup secara 'ala-kadar'.

"Kami belajar memasang khemah untuk tidur, dan perlu membuat ampaian baju. Selain itu, memasak menggunakan kayu api juga satu cabaran kerana telah biasa menggunakan dapur gas," kata Nur Fitri Azeera.

Bagi pelajar Sekolah Kebangsaan Bandar Banting Nur Insyirah Hasrudy, 12, bermalam bersama-sama rakan merupakan peluang yang sering ditunggu-tunggu selain mengajar beliau erti sabar dan toleransi kerana banyak perkara perlu dikongsi termasuk bilik air. - BERNAMA