JAKARTA - Calon presiden, Joko Widodo atau Jokowi menegaskan beliau tidak akan berdiam diri lagi terhadap pelbagai isu negatif yang dikaitkan dengan dirinya.

Pemimpin Parti Demokrasi Indonesia Perjuangan (PDI-P) itu berkata beliau sebaliknya akan membalas segala tohmahan itu.

Setakat ini, katanya beliau telah mengenal pasti 23 isu yang menyerangnya menjelang Pemilihan Umum Presiden pada 9 Julai depan.

"Mentang-mentang saya kurus, jangan fikir saya penakut. Ya, belum tahu siapa saya," katanya disambut tepukan gemuruh penyokongnya ketika berkempen di daerah Kubu Raya, Kalimantan Barat pada Isnin.

Dalam pada itu, Jokowi bersyukur kerana tiada fitnah disebarkan mengenai dirinya di daerah Kubu Raya.

Justeru itu, beliau meminta masyarakat di kawasan berkenaan supaya tidak mempercayai berita yang tersebar mengenai dirinya. - BERNAMA