KUALA LUMPUR - Akibat cuba mencuri satu fius elektrik  dan memiliki 40 fius elektrik milik Tenaga Nasional Berhad (TNB) seorang penganggur terpaksa meringkuk dalam penjara selama 15 bulan.

Majistret Ashraf Rezal Abdul Manan menjatuhkan hukuman itu terhadap Mohd Rafi Mohamed, 39, selepas tertuduh mengaku bersalah.

Dia didakwa cuba mencuri fius elektrik dan memiliki 40 fius TNB dalam sebuah guni di Lorong Petaling 2, Jalan Petaling, dekat Dang Wangi, di sini pada 6.50 pagi, semalam.

Bagi kesalahan itu Mohd Rafi didakwa mengikut Seksyen 379/511 Kanun Keseksaan yang boleh dikenakan penjara maksimum tujuh tahun, atau denda atau kedua-duanya sekali.

Ketika rayuan, tertuduh yang tidak diwakili peguam memohon dijatuhkan hukuman ringan kerana perlu menjaga ibu yang merupakan orang kurang upaya (OKU).

Bagaimanapun Timbalan Pendakwa Raya Ooi Chean Ling memohon agar hukuman yang setimpal dikenakan sebagai pengajaran. - BERNAMA