SAO PAULO - Brazil hadir dalam kancah Piala Dunia dengan mengharapkan kejayaan di laman sendiri tetapi kehambaran dalam aspek taktikal, kekurangan emosi serta gagal mengatasi saat kehilangan dua tonggak pada separuh akhir menafikan peluang mereka merakamkan gelaran dunia buat kali keenam.

Hadir dengan reputasi tidak pernah kalah dalam perlawanan kompetitif di gelanggang sendiri sejak 39 tahun lalu, dua kekalahan berturut-turut dalam tempoh lima hari kepada Jerman (kalah 1-7 dalam separuh akhir) dan Belanda (0-3, tempat ketiga), pagi tadi jelas satu hakikat yang sukar diterima.

“Selepas kalah kepada Jerman, perlawanan hari ini (pagi tadi) amat sukar dari segi psikologi,” kata kapten pasukan, Thiago Silva sejurus selepas perlawanan di Brasilia.

Tetapi, ini bukan satu alasan kukuh ketika Brazil dikenali dengan pasukan yang memiliki limpahan bakat dan lazimnya boleh bermain dengan apa taktik digunakan. Kali ini elemen itu tidak wujud malah benteng tuan rumah mudah goyah dengan sedikit tekanan sekali pun.

Thiago juga melebarkan perbualan dengan mengutarakan sesuatu perlu dilakukan mencari kesilapannya agar ia tidak berulang.

“Apabila kita ketinggalan satu gol tidak bererti dunia sudah tamat dan ia bukan caranya. Bola sepak bertukar setiap minit dan anda tidak boleh tersungkur begitu sahaja. Ia normal, ia sesuatu yang semula jadi dalam bola sepak.”

Kekalahan kepada Belanda adalah mengecewakan tetapi apa lebih perit adalah dibelasah Jerman - detik duka yang akan dikenang buat selama-lamanya oleh pemain, pegawai dan penyokong tegar Brazil.

Rata-rata pertahanan anak didik Luiz Felipe Scolari bagai tiada arah - sama ada mahu bertahan atau menyekat dengan bahagian tengah ada kalanya seperti tidak wujud ketika lawan mudah menguasai bola kerana sikap pemurah pemain tuan rumah.

Hajat jurulatih berusia 65 tahun itu adalah menyerang tapi tidak berapa sedar bahagian tengahnya rapuh dan tanpa Neymar yang tercedera tiada siapa yang mampu mencipta jaringan.

“Kita lupa bagaimana untuk bermain sebagai satu pasukan,” kata bekas pemenang Piala Dunia, Tostao.

Brazil hadir selaku pilihan menjuarai kejohanan - bukan hanya kerana status tuan rumah atau pun tiada pasukan dari Eropah pernah memenangi Piala Dunia di bumi Amerika Latin. Mereka turut hadir dengan sembilan kemenangan daripada perlawanan lalu dan skuad yang stabil serta pengurus berpengalaman yang membimbing mereka menjuarai Piala Dunia 2002.

Tambahan, hanya setahun lalu mereka menjuarai Piala Konfederasi dengan penuh bergaya termasuk menewaskan juara dunia, Sepanyol 3-0 di final.

Apa yang ketara, Brazil turut kekurangan pemain berkualiti. Tidak seperti pasukan Jerman dan Belanda, termasuk Argentina, beberapa pemain Brazil yang memulakan perlawanan bukan pemain tonggak dalam kelab di Eropah.

Penjaga gol, Julio Cesar, umpamanya bermain di Kanada, Paulinho bergelut musim lalu bersama Tottenham Hotspur, Bernard dan Hulk bermain di Eropah timur, Luiz Gustavo di Wolfsburg dan Fred di Fluminense.

Apa pun, Brazil masih memiliki pasukan muda dan dengan pengalaman pahit di tempat sendiri, ia harus menjadi satu pengajaran untuk bangkit memadamkan episod duka ini apabila beraksi pada Piala Dunia 2018 di Russia.

Neymar masih 22 tahun, pemain tengah, Oscar dan Willian masing-masing 23 dan 25 manakala pemain dalam kesebelasan pasukan seperti Hulk, Luiz Gustavo dan Marcelo hanya akan berusia 30 atau 31 tahun pada edisi berikut empat tahun lagi. - Agensi