Biarpun disamun seorang kontraktor tidak terus panik sebaliknya mengekori perompak sehingga mereka berjaya ditangkap di Ampang.

Mangsa yang berumur 33 tahun itu, selepas disamun memandu kereta mengekori suspek tanpa disedari mereka dari Bukit Tinggi, Kelang hingga ke Taman Melati sejauh 60km.

Ketua Polis Daerah Klang Selatan, ACP Kamarul Zaman Mamat berkata dalam kejadian yang berlaku pada jam 5 pagi tadi, mangsa dipercayai hendak pulang ke rumahnya di Bandar Botanic, Klang selepas bertemu dengan rakannya di sebuah restoran di Jalan Batu Nilam 34B, Taman Bukit Tinggi 2.

“Ketika dia menuju ke kenderaanya dia telah didatangi oleh lima lelaki dimana salah seorangnya menghunuskan pedang samurai ke arahnya sambil memaksanya menyerahkan beg sandang milik mangsa,” kata Kamarul dalam satu kenyataan medianya.

Mangsa yang ketakutan menyerahkan beg berkenaan dan kemudian suspek bertindak lari menggunakan dua buah kereta iaitu Proton Preve warna putih dan Perodua Kelisa merah.

<strong>Antara barangan yang terdapat dalam beg sandang tersebut termasuklah wang tunai RM10 ribu, tiga keping cek, dua buah telefon bimbit, segugus kunci, dua kad kredit Hong Leong Bank dan Maybank dan sekeping lesen memandu milik mangsa.</strong>

<strong>“Memikirkan bahawa dia mempunyai peluang untuk mendapatkan semula barangan yang telah dilarikan oleh perompak tadi itu, mangsa bertindak mengekori kenderaan suspek tanpa disedari oleh suspek sehingga ke Taman Melati di daerah Ampang,” katanya.</strong>

Dia meninjau perompak berkenaan yang kemudiannya telah masuk untuk menjamu selera di sebuah kedai makanan segera 24 jam di kawasan tersebut.

Mangsa segera menghubungi polis Ampang yang kemudiannya tiba dan memberkas kesemua perompak tersebut.

“Lima suspek tersebut berumur antara 28 hingga 35 tahun itu diberkas ketika sedang makan di kedai makanan segera tersebut dan merampas sebilah pedang samurai, dua bilah parang, dua batang kayu dan sebatang cota besi,”.

Polis turut merampas 14 telefon bimbit, wang tunai bernilai RM709 dan dua buah kereta yang dinaiki suspek.

“Barangan rompakan milik mangsa itu juga berjaya ditemui semula,” katanya. - <strong>MYNEWSHUB.MY</strong>