KUALA LUMPUR - Sebanyak 4,361 kes pembakaran terbuka dikesan sejak awal tahun ini sehingga semalam, kata Menteri Sumber Asli dan Alam Sekitar Datuk Seri G. Palanivel.

Palanivel berkata daripada jumlah itu, pembakaran kawasan pertanian merekodkan bilangan kes tertinggi iaitu sebanyak 1,432 kes, diikuti kawasan belukar (1,001 kes), kawasan hutan (897 kes), kawasan pembinaan (132 kes), tapak pelupusan sampah (69 kes) dan kawasan industri (34 kes).

Selain itu, sebanyak 796 kes dicatatkan bagi pembakaran terbuka kecil yang lain, katanya dalam kenyataan hari ini.

Beliau berkata bagi tempoh sama, Jabatan Alam Sekitar telah mengenakan kompaun kepada 297 kes pembakaran terbuka dan mengeluarkan notis amaran bagi 94 kes lain.

Tambahnya, mana-mana pihak yang disabitkan kesalahan melakukan pembakaran terbuka boleh didenda tidak melebihi RM500,000 atau penjara tidak lebih lima tahun atau kedua-duanya sekali berdasarkan Seksyen 29(A) Akta Kualiti Alam Sekeliling 1974.

"Kompaun maksimum sebanyak RM2,000 juga boleh dikenakan atas setiap kesalahan," katanya.

Beliau berkata Monsun Barat Daya yang membawa cuaca panas dan kering dalam negara pada masa ini dijangka berterusan sehingga September. - BERNAMA