GEORGETOWN - Ketua Menteri, Lim Guan Eng, meneruskan hasrat untuk mengambil tindakan undang-undang ke atas Ahli Parlimen Temerloh, Nasrudin Hasan, yang didakwa memfitnahnya.

Guan Eng berkata, tindakan undang-undang itu diambil berikutan keengganan Nasrudin untuk memohon maaf dan menarik balik kenyataan dalam tempoh yang ditetapkan.

Bagaimanapun, Guan Eng yang juga Setiausaha Agung DAP enggan mendedahkan nilai dan jumlah saman berkenaan.

"Saya sudah menyerahkan notis tuntutan maaf kepada Nasrudin melalui peguam saya semalam, namun beliau tetap tidak meminta maaf malah memberi kenyataan lain kepada media.

"Isu ini adalah serius dan saya akan tetap teruskan untuk saman Nasrudin," katanya pada sidang media di Kompleks Tun Abdul Razak (KOMTAR), di sini, hari ini.

Kelmarin, Guan Eng memberi tempoh 24 jam kepada Ahli Majlis Syura PAS itu untuk memohon maaf dan menarik balik kenyataan berhubung projek pembinaan terowong dasar laut dan bajet defisit kerajaan negeri.

Nasrudin dilaporkan berkata demikian sebagai tindak balas terhadap tindakan Guan Eng yang menyokong pelantikan Presiden PKR, Datin Seri Wan Azizah Ismail sebagai calon Menteri Besar Selangor baharu.