PUTRAJAYA - Kira-kira 100 kru Penerbangan Malaysia (MAS) dan penduduk sekitar menunaikan solat hajat di Masjid Tuanku Mizan Zainal Abidin di sini hari ini bagi mendoakan anak kapal dan penumpang pesawat MH370 yang hilang.

Program yang dinamakan 'Majlis Tautan Hati MH370' itu merupakan anjuran Persatuan Anak-Anak Kapal Kabin Muslim Hidayah Hilal dengan kerjasama Jabatan Kemajuan Islam Malaysia (Jakim) dan Majlis Agama Islam Selangor (Mais).

Selain solat hajat, ceramah agama serta solat Zohor berjemaah turut diadakan.

Anggota exco persatuan tersebut, Zakir Hussein berkata, program yang pertama kali diadakan itu adalah sebagai majlis ilmu untuk memberi pemahaman dalam menghadapi sebarang dugaan.

"Pada waktu yang sama, ia bertujuan mengingati rakan setugas dan penumpang yang terbabit dalam tragedi MH370," katanya kepada pemberita selepas program itu. - BERNAMA