GEORGE TOWN - Ibu kepada Duta Malaysia ke Indonesia Datuk Seri Zahrain Mohamed Hashim Zainuddin meninggal dunia di Hospital Pakar KPJ Pulau Pinang, Bayan Baru, di sini, malam Isnin.

Datin Noor Rana Talib, 78, meninggal dunia pada pukul 7.45 malam akibat jangkitan kuman pada paru-paru selepas menderita penyakit itu sejak dua bulan lepas.

Zahrain Mohamed Hashim berkata ibunya telah dirawat di Unit Rawatan Rapi (ICU) hospital itu selama tiga minggu.

"Arwah ibu saya semakin tenat kira-kira seminggu lalu dan ketika beliau menghembuskan nafas terakhir, semua anggota keluarga termasuk saya berada di sisinya," kata bekas Anggota Parlimen Bayan Baru itu kepada pemberita di sini awal pagi Selasa.

Allahyarham meninggalkan suami, Datuk Zainuddin Mohammad Hashim, 84, dan enam anak masing-masing tiga lelaki dan tiga perempuan serta 26 cucu dan lima cicit.

Jenazah Allahyarham disembahyangkan di rumahnya di Jalan Pemancar, Sungai Gelugor di sini sebelum disembahyangkan sekali lagi di Masjid Jamek Hashim Yahaya, Jalan Perak di sini.

Jenazah dikebumikan di Tanah Perkuburan Islam Masjid Jamek Hashim Yahaya pada kira-kira 1.15 pagi ini. - BERNAMA