KUALA LUMPUR - Kementerian Perdagangan Dalam Negeri, Koperasi dan Kepenggunaan (KPDNKK) memberi amaran kepada segelintir syarikat yang mengaitkan elemen cukai barang dan perkhidmatan (GST) dalam perniagaan mereka untuk tujuan promosi.

KPDNKK dalam satu kenyataan hari ini berkata, sikap segelintir peniaga yang mengaitkan GST dalam promosi mereka sebelum ia dilaksanakan adalah salah dan boleh mengelirukan orang ramai.

Sehubungan itu pihak kementerian mahu mereka menghentikan perbuatan tersebut atau berdepan tindakan tegas menurut Akta Perihal Dagangan 2011 yang memperuntukkan denda sehingga RM500,000 bagi kesalahan pertama dan RM1 juta untuk kesalahan kedua dan berikutnya bagi pertubuhan yang disabitkan kesalahan.

Bagi orang perseorangan pula, dia boleh dikenakan denda sehingga RM250,000 atau penjara sehingga tiga tahun atau kedua-duanya.

Kenyataan itu menyebut tindakan juga boleh diambil menurut Akta Perlindungan Pengguna 1999, yang memperuntukkan denda sehingga RM250,000 bagi kesalahan pertama dan RM500,000 bagi kesalahan kedua atau berikutnya untuk pertubuhan.

Bagi kesalahan perseorangan pula boleh dikenakan denda sehingga RM100,000 atau penjara sehingga tiga tahun atau kedua-duanya.

Kerajaan akan melaksanakan GST enam peratus menggantikan cukai jualan dan cukai perkhidmatan (SST) berkadar keseluruhan 16 peratus bermula 1 April 2015. - BERNAMA